*29.06.2016.*

Valmieras 17.06.2016. semināra jautājumi:

1. Vai ēkai, kuru vēlas attīstīt, jābūt īpašumā?

**Atbilde**: Nekustamā īpašuma objektam, kurā paredzēts veikt ES fondu līdzekļu ieguldījumu, ir jābūt projekta iesniedzēja īpašumā vai valdījumā, tas ir reģistrēts zemesgrāmatā vai tam ir zemesgrāmatā reģistrētas ilgtermiņa nomas tiesības vismaz 10 gadus pēc projekta īstenošanas pabeigšanas.

1. Vai ēkā, kuru vēlas attīstīt, var būt iepriekš veikti rekonstrukcijas ieguldījumi?

**Atbilde**: Pirms projekta iesniegšanas var būt iepriekš veikti ieguldījumi ēkas pārbūvē vai atjaunošanā. Svarīgi, ka ražošanas ēkā vai telpās, kurā projekta ietvaros plānots veikt pārbūvi vai atjaunošanu, pēdējos divus gadus pirms projekta iesnieguma iesniegšanas nedrīkst būt veikta saimnieciskā darbība apstrādes rūpniecībā.

1. Vai var saņemt atbalstu ārējo elektroapgādes tīklu rekonstrukcijai/jaudas palielināšanai?

**Atbilde**: Ņemot vērā, ka ārējie elektroapgādes tīkli ir AS “Sadales Tīkls” īpašumā, atbalstu ārējo elektroapgādes tīklu rekonstrukcijai/jaudas palielināšanai saņemt nevar. Pasākuma ietvaros attiecināmas tikai to inženierkomunikāciju izbūves izmaksas, kuras atrodas finansējuma saņēmēja īpašumā/nomā esošā zemes gabala.

1. Vai var pieteikties, ja uz iesnieguma iesniegšanas brīdi nav izstrādāts tehniskais projekts un veikts būvdarbu iepirkums?

**Atbilde**: Projektu var iesniegt arī gadījumā, ja nav izstrādāts tehniskais projekts un veikts būvdarbu iepirkums. Saskaņā ar projektu iesniegumu vērtēšanas kritērijiem gadījumā, ja nav izstrādāta tehniskā dokumentācija un nav veikts iepirkums (vai nav publicēts paziņojums par iepirkuma procedūru IUB mājaslapā), projektam vērtējot tā gatavību 5.kvalitātes kritērija ietvaros tiks piešķirti 10 vai 0 punkti.

1. Ja izveidotās ražošanas telpas plāno iznomāt vairākiem komersantiem, vai nepieciešams izstrādāt uz katru komersantu vērstu atsevišķu biznesa plānu?

**Atbilde**: Nav nepieciešams izstrādāt atsevišķu biznesa plānu katram nomniekam, bet projekta biznesa plānā ir jāiekļauj gan informācija par potenciālo nomnieku saimniecisku darbību, gan arī par riskiem, kas ir saistīti ar to.

1. Vai tiek atbalstīta siera ražošana?

**Atbilde**: Ņemot vērā, ka siera ražošana nav primāra lauksaimniecība, bet apstrādes rūpniecība, var saņemt atbalstu ēku vai telpu būvniecībai, pārbūvei vai atjaunošanai siera ražošanas vajadzībām.

1. Vai tiek atbalstīta papīra ražošana?

**Atbilde**: Ņemot vērā, ka papīra ražošana ir apstrādes rūpniecība, var saņemt atbalstu ēku vai telpu būvniecībai, pārbūvei vai atjaunošanai papīra ražošanas vajadzībām.

1. Vai laukums pie ražošanas ēkās skaitās kā ražošanas telpa? Ja plānots asfaltēt esošo laukumu pie ražošanas ēkas, vai ir kādi ierobežojumi cik liels laukums var būt projektā?

**Atbilde**: Skaidrojam, ka pasākuma mērķis ir atbalstīt apstrādes rūpniecībai nepieciešamo ēku būvniecību, pārbūvi vai atjaunošanu. Lai gan pasākuma ietvaros ir pievedceļu un laukumu izmaksas ir attiecināmas, to apjomu un izmaksas ir jāpamato biznesa plānā.

1. Vai projekta iesnieguma pamatojošās dokumentācijas sagatavošanas izmaksās (10%) ir iekļaujama arī projekta iesnieguma sagatavošana?

**Atbilde**: Projekta iesnieguma sagatavošanas izmaksas nav attiecināmas. Attiecināmas ir tikai būvniecības tehniskās dokumentācijas sagatavošanas izmaksas.

1. SAM Ministru kabineta noteikumu 19.4. punktā norādīts, ka projekta iesnieguma pamatojošās dokumentācijas sagatavošanas izmaksās (10%) tiek atbalstīta arī tehniski ekonomiskā pamatojuma (TEP) sagatavošana. Kas ir domāts ar TEP un vai būs kāds paraugs TEP sagatavošanai?

**Atbilde**: Ar tehniski-ekonomisku pamatojumu ir domāta būvniecības tehniskā dokumentācija.

1. Vai projektu var īstenot pa posmiem. Respektīvi, ja projektā plānots attīstīt divas ēkas, vai var pabeigt vienu un tad sākt otru?

**Atbilde**: Ja projekta iesniegums paredz projekta ietvaros būvēt, pārbūvēt vai atjaunot divas vai vairākas ēkas, projektu var īstenot arī pa posmiem. Ir jāņem vērā, ka neskatoties uz to, ka projekts tiks īstenots pa posmiem, projekts pilnībā ir jāīsteno četru gadu laikā no līguma noslēgšanas brīža, vai arī līdz 2022.gada 31.decembrim.

1. Atbalsta summu varēs saņemt pēc projekta pabeigšanas vai pa posmiem?

**Atbilde**: Finansējuma saņēmējs var saņemt avansu 35% apmērā, izpildot 12.04.2016 MK noteikumu Nr.227 33.-36.punkta nosacījumus. Tāpat finansējuma saņēmējam ne retāk ka reizi ceturksnī ir jāiesniedz maksājuma pieprasījumu par projekta ietvaros attiecināmajām izmaksām, kas radušas attiecīgajā periodā. Maksājuma pieprasījumu var iesniegt arī par katru mēnesi.

1. Vai obligāti jābūt kredītiestādes līguma izpildes garantijai?

**Atbilde**: Līguma izpildes garantija saskaņā ar projektu iesniegumu vērtēšanas 4.kvalitātes kritēriju ir nepieciešama, lai saņemtu papildus punktus. 4.kvalitātes kritērijs nav izslēdzošs, tāpēc līguma izpildes garantija nav obligāta.

1. Uzņēmums šobrīd darbojas vecajā ražotnē, bet pēc projekta pabeigšanas plāno pārcelties uz jaunajām telpām. Vai tiek atbalstīta ražošanas iekārtu pārcelšana uz jaunajām telpām. Vai ir jāsaglabā vecā ražotne?

**Atbilde**: Vecā ražotne nav jāsaglabā. Svarīgi, ka īstenojot projektu par katru 41 000 ERAF finansējuma saņēmējam ir jānodrošina 1 jauna darba vieta.

1. Ja projekta beigās tiks nodrošināta nodarbinātība 30% apjomā no plānotā, vai atbalsta maksājumu varēs saņemt pilnā apjomā, vai tikai daļu?

**Atbilde**: Saskaņā ar 12.04.2016 MK noteikumu Nr.227 17.4. apakšpunktu, finansējuma saņēmējam jānodrošina, ka no projekta uzsākšanas dienas līdz projekta pabeigšanai tiek izveidoti vismaz 30 % no projekta apjomam atbilstošā jaunizveidoto darbavietu skaita un 36 mēnešu laikā pēc projekta īstenošanas pabeigšanas – 100 % no atbilstošā jaunu darbavietu skaita ar pilnu darba slodzi.

1. Vai tiek atbalstīta kokmateriālu žāvēšanas kalšu izbūve?

**Atbilde**: Saskaņā ar MK noteikumu Nr.227 18.punktu un atbilstoši 01.01.2010. MK noteikumiem Nr.1620 “Noteikumi par būvju klasifikāciju” kokmateriālu kaltes ēka var tikt uzskatīta par ražošanas ēku. Savukārt iekārta, ar kuras palīdzību tiek kaltēti kokmateriāli nav ne ēka/telpa, ne arī infrastruktūra, bet ražošanas iekārta. Līdz ar to, atbilstoši MK noteikumu Nr.227 19.punkta nosacījumiem nav iekļaujama attiecināmajās izmaksās.

1. Vai iesniedzamajām bankas garantijām ir kāds paraugs? Vai tas ietekmēs vērtēšanu, ja bankas garantijā nebūs kāds konkrēts teksts?

**Atbilde**: Garantijas vēstules formu nosaka kredītiestādes iekšējie dokumenti un Centrālā finanšu un līgumu aģentūra nevar noteikt konkrētu paraugu. Lai nerastos interpretācijas iespējas, lūdzam garantijas vēstuli sagatavot atbilstoši MK noteikumu Nr.227 24.punkta prasībām, iekļaujot tajā nosacījumus atbilstoši augstāk minētajā MK noteikumu punktā lietotajai redakcijai.

1. Elektroniski KP VIS iesniedzot iesniegumu, vai iesniegšanas termiņš arī ir 03.08.2016. līdz plkst.17:00?

**Atbilde**: Jā, arī iesniedzot projekta iesniegumu KP VIS elektroniski, iesniegšanas termiņš ir 03.08.2016 plkst.17:00. Sūtot projekta iesniegumu ar pasta palīdzību, par projekta iesniegšanas dienu tiks uzskatīta diena, kad sūtījums saņemts sūtīšanai pasta nodaļā.

1. Vai pie iesnieguma jāiesniedz būvprojekts? Kādā formātā?

**Atbilde**: Iesniedzot projekta iesniegumu papīra formā, tam ir jāpievieno arī projekta iesniegums elektroniskā datu nesējā (CD, zibatmiņa), tajā iekļaujot arī būvprojektu (dwg vai pdf datnes formā). Iesniedzot projektu elektroniski KP VIS vai arī ar elektronisku parakstu, lūdzam tam pievienot elektronisku būvprojekta dokumentāciju (dwg vai pdf datnes formā).

1. Vai ir limits projekta iesnieguma un pielikuma apjomam?

**Atbilde**: Iesniedzot projektu KP VIS, lūdzam ņemt vērā, ka maksimālais pievienojamo pielikumu datnes apjoms ir 50 megabaiti.

1. Ja pēc projekta realizēšanas, piemēram uz plānoto apgrozījumu, neizpildās biznesa plāns, vai no projekta viedokļa tas var radīt neatbilstību?

**Atbilde**: Finanšu korekcija tiks piemērota saskaņā ar MK noteikumu Nr.227 39.punktu, gadījumā, ja netiek sasniegti šādi rādītāji:

* ja ražošanas ēka tiek iznomāta, 36 mēnešu laikā pēc ēkas nodošanas ekspluatācijā ir iznomāti vismaz 80 % no ēkas platības, ir uzstādītas ražošanas iekārtas un notiek ražošanas process;
* 36 mēnešu laikā pēc projekta pabeigšanas ir izveidoti 100 % no atbilstošā jaunu darbavietu skaita ar pilnu darba slodzi (1 jauna darba vieta par 41 000 EUR ERAF finansējuma.

Svarīgi, ka projekts var tikt uzskatīts par pabeigtu, ja ir uzstādītas iekārtas un ir uzsākta ražošana vai ir iznomāti vismaz 30% no telpām un ir izveidoti vismaz 30% no projektā plānotām jaunām darba vietām.

1. Vai projekta ieviešanas laikā varēs grozīt rādītājus?

**Atbilde**: Projekta īstenošanas laikā nevar grozīt tos rādītājus, kuri varēja sākotnēji ietekmēt lēmumu par projekta apstiprināšanu, piemēram, nevar samazināt izbūvējamo, pārbūvējamo vai atjaunojamo telpu platību; nevar samazināt plānoto jaunizveidojamo darba vietu skaitu.

1. Vai varēs ieviest projektu ātrāk nekā būs paredzēts līgumā?

**Atbilde**: Projektu var īstenot arī ātrāk nekā tas ir noteikts līgumā.

1. Ja projekta iesniegums tiks iesniegts pirms 03.08.2016., kad var uzsākt projektu un no kura brīža izmaksas būs attiecināmas?

**Atbilde**: Ar projektu saistītas darbības var uzsākt pēc projekta iesnieguma iesniegšanas Centrālajā finanšu un līgumu aģentūrā. Izmaksas ir attiecināmas no projekta iesnieguma iesniegšanas brīža. Izmaksas, saistītas būvprojekta tehniskās dokumentācijas sagatavošanu, ir attiecināmas kā *de minimis* atbalsts, ja tās ir radušās ne ātrāk kā 2014.gada 1.janvārī.

1. Ja ēkā, kuru plānots attīstīt, jau iepriekš esam veikuši ieguldījumus, vai tas ir jānorāda projekta iesniegumā?

**Atbilde**: Šādu informāciju lūdzam norādīt projekta apraksta daļā vai biznesa plānā.

1. No kādas projekta summas jānodrošina publicitātes pasākumi un kādi? Vai vajag nodrošināt visus iespējamos publicitātes veidus?

**Atbilde**: Pasākuma ietvaros ir jāievēro minimālās publicitātes prasības saskaņā ar vadlīnijām Nr.2.4. “Eiropas Savienības fondu 2014.-2020. gada plānošanas perioda publicitātes vadlīnijas Eiropas Savienības fondu finansējuma saņēmējiem”. Ja projekta ERAF finansējums ir mazāks par 500 tūkstošiem euro, ir jāizvieto informatīvs plakāts, bet ja lielāks par 500 tūkstošiem euro, ir jāizvieto pagaidu informācijas stends atbilstoši vadlīnijām. Informāciju par projektu, kā arī vizuālo elementu ansambli var iekļaut arī uz būvlaukuma robežas izvietojamās būvtāfeles. Tāpat, ja projekta ERAF finansējums ir lielāks par 500 tūkstošiem euro ir jānodrošina arī pastāvīga plāksne vai stends.

1. Vai varēs pagarināt projekta termiņu, ja tas sākotnēji būs noteikts nepietiekošs?

**Atbilde**: Projekta īstenošanas termiņu varēs pagarināt, ņemot vērā MK noteikumu Nr.227 noteiktos ierobežojumus, ka projekts ir jāīsteno četru gadu laikā pēc līguma noslēgšanas ar CFLA, bet ne ilgāk kā līdz 2022.gada 31.decembrim.

1. Cik ilgā laikā no līguma noslēgšanas ir jāuzsāk darbi?

**Atbilde**: Saskaņā ar MK noteikumu Nr.227 32.2. apakšpunktu, CFLA var vienpusēji atkāpties no līguma, ja finansējuma saņēmējs projektā plānoto aktivitāšu īstenošanu nav uzsācis 18 mēnešu laikā pēc tam, kad noslēgts līgums par projekta īstenošanu. Par projektā plānotām aktivitātēm tiek uzskatīti būvdarbi.

1. Vai PVN ir attiecināmas izmaksas?

**Atbilde**: Saskaņā ar MK noteikumu Nr.277 19.3. apakšpunktu projekta attiecināmo izmaksu pievienotās vērtības nodoklis ir attiecināms, ja projekta iesniedzējs to nevar atgūt atbilstoši normatīvajiem aktiem nodokļu politikas jomā.

1. Vai projekta budžetā, piemēram būvuzraudzībai, jau jānorāda reāla summa, par kuru tiks slēgts līgums, vai var norādīt aptuvenas izmaksas % apjomā no būvdarbu summas?

**Atbilde**: Būvuzraudzības izmaksas projekta budžetā var norādīt arī pieņemot, ka tas ir, piemēram, 1% no būvdarbu izmaksu summas.

1. Vai projektā radīto infrastruktūru var izmantot vairāki uzņēmumi, attiecīgi katram nodrošinot kādu līdzfinansējuma daļu?

**Atbilde**: Projekta iesniedzējs un finansējuma saņēmējs var būt viena juridiska persona. Kopprojekti un sadarbības partneri šī pasākuma ietvaros netiek atbalstīti.

1. Kā Kohēzijas politikas vadības informācijas sistēmā (turpmāk - KP VIS) apstiprināt un pievienot pievienojamos pielikumus, piemēram, apliecinājumu par dubultā finansējuma neesamību?

**Atbilde**: Informāciju par CFLA e-vidi lūdzam skatīt šeit: <http://www.cfla.gov.lv/lv/par-mums/pakalpojumi/e-vide-14-20>.

1. Ja projekta iesniegums tiks apstiprināts ar nosacījumiem, vai, tuvojoties 10 dienu precizēšanas termiņam, CFLA atgādinās par precizējumu iesniegšanu?

**Atbilde**: Atsevišķs atgādinājums netiks nosūtīts, bet projekta iesniedzējam elektroniski parakstīti lēmumi tiek nosūtīti uz elektroniskā pasta adresēm (ja projekta iesniedzējs šādus dokumentus var saņemt, ja nevar, tad papīra formā), papildus priekšrocība ir KP VIS lietotājiem – arī sistēmā tiek ievadīti lēmumā par projekta iesnieguma apstiprināšanu ar nosacījumu izvirzītie nosacījumi, pēc to ievadīšanas no CFLA puses projekta iesniedzējs saņem savā norādītajā e-pastā informāciju, ka mainīts statuss iesniegtajam projekta iesniegumam – uz “Apstiprināts ar nosacījumu”.

1. Ja projekts tiks noraidīts, vai būs iespējams precizēt un iesniegt vēlreiz?

**Atbilde**: Ja projekta iesniegums neatbilst vismaz vienam no neprecizējamiem kritērijiem, tas tiek noraidīts, līdz ar to precizēt un iesniegt atkārtoti nebūs iespējams. Ja projekta iesniegumā ir pieļautas tehniska rakstura kļūdas, vai arī ir jāprecizē informācija, kas ir nepieciešama precizējamā kritērija atbilstības noteikšanai, projekta iesniegums tiek apstiprināts ar nosacījumu un to var precizēt un iesniegt atkārtoti tikai vienu reizi.

1. Vai viens uzņēmējs vai iesniegt vairākus projekta iesniegumus? Ja apstiprinās visus, vai no kāda varēs atteikties?

**Atbilde**: Projekta iesniedzējs var iesniegt vairākus projekta iesniegumus, kā arī atteikties slēgt līgumu ar CFLA, gadījumā, ja projekta iesniegums ir apstiprināts.

1. Ja šobrīd teritorijai, kur vēlas attīstīt ražotni, nav atbilstošs teritoriālais zonējums, bet tuvākajā laikā to plānots mainīt, vai iespējams iesniegt projekta iesniegumu ražotnes attīstīšanai šajā teritorijā?

**Atbilde**: Projekta iesniedzējam uz projekta iesnieguma iesniegšanas brīdi ir jāizpilda visi nosacījumi. Teritorijas funkcionālam zonējumam, kurā atrodas īpašums, ir jāatbilst tādam, kur ir pieļaujama rūpnieciskās ražošanas objektu būvniecība.

1. Kā tiks pārbaudīta informācija, vai iepriekšējos divos gados ēkā, kuru plānots attīstīt, nav veikta saimnieciskā darbība?

**Atbilde**: CFLA pārstāvji 2 darba dienu laikā pēc projekta iesnieguma iesniegšanas CFLA veiks pārbaudi projekta īstenošanas vietā, kā arī pārbaudīs informāciju datu bāzēs un, iespējams, tiks veikta personu aptauja. Vienlaikus vēršam uzmanību, ka projekta iesniedzējs paraksta apliecinājumu, ka iepriekšējos divos gados ēkā, kuru plānots attīstīt, nav veikta saimnieciskā darbība.

1. Ja ir nopirktas telpas, kurās pirms tam cits uzņēmējs veica saimniecisko darbību, bet bankrotēja, vai var pretendēt uz finansējumu, ja jaunais īpašnieks vēlas šajās telpās attīstīt ražotni?

**Atbilde**: Projekta iesniedzējs var pretendēt uz finansējumu gadījumā, ja apstrādes rūpniecības darbība telpās tika izbeigta vismaz divus gadus pirms projekta iesniegšanas CFLA.

1. Cik ilgā laikā pēc projekta pabeigšanas var atlaist projektā paredzētos darbiniekus?

**Atbilde**: Projekta ietvaros jaunizveidotās darba vietas ir jāsaglabā vismaz trīs gadus pēc projekta īstenošanas pabeigšanas vai to izveidošanas (atkarībā no tā, kurš laika periods ir ilgāks).

1. Vai darbiniekiem var maksāt minimālo algu?

**Atbilde**: Jaunizveidotām darba vietām ir jānodrošina darba ņēmēju mēneša vidējie darba ienākumi ir vienādi ar atbilstošās nozares darba ņēmēju vidējiem darba ienākumiem iepriekšējā kalendārā gada pirmajos trijos ceturkšņos (pēc Valsts ieņēmumu dienesta apkopotajiem datiem, kuri publicēti Valsts ieņēmumu dienesta tīmekļvietnē) vai lielāki par tiem.

1. Cik ilgā laikā pēc projekta pabeigšanas plānotā nodarbinātība jāsasniedz 100%?

**Atbilde**: 100 % no atbilstošā jaunu darbavietu skaita ar pilnu darba slodzi ir jāsasniedz 36 mēnešu laikā pēc projekta īstenošanas pabeigšanas.

1. Ko darīt, ja nevar atrast atbilstošus darbiniekus?

**Atbilde**: Projekta iesniedzējam, lai pretendētu uz ERAF līdzfinansējumu, ir jāspēj atrast atbilstošus darbiniekus un izpildīt MK noteikumu Nr.227 ietvertos nosacījumus tai skaitā 17.4. apakšpunktā minētos nosacījumus par jaunu darba vietu radīšanu.

1. Vai avansa maksājumu var saņemt kontā, kas atvērts Valsts kasē, bet pēc tā izmaksas, kontu slēgt un turpmākos maksājumus projektā maksāt no konta komercbankā?

**Atbilde**: Kontu Valsts kasē var slēgt saskaņā ar Valsts kases noteikumiem par kontu slēgšanu: <http://www.kase.gov.lv/l/kontu-slegsana/1543>

1. Vai no internetbankas izdrukāts maksājuma uzdevums tiks uztverts kā bankas apstiprināts?

**Atbilde**: Internetbankas konta izdruka var tikt uzskatīta par bankas apstiprinātu, ja uz tās ir atrodams bankas e-paraksts – unikāls izdrukas identifikācijas numurs.